เอทีเอ็มแบงก์ปลอดภัย
ธปท.สแกนทั้งระบบไม่พบมัลแวร์ กำชับดูแลให้ดี
27 ส.ค. 2559

ธปท.สแกนทั้งระบบไม่พบมัลแวร์ กำชับดูแลให้ดี
โพสต์ทูเดย์ - ธปท.สแกนระบบตู้เอทีเอ็มทุกแบงก์ ยืนยันยังไม่พบความผิดปกติหรือพบว่ามีมัลแวร์ ออมสินเร่งล้างพิษมัลแวร์ คาด 2 สัปดาห์สำเร็จ
นายรณดล นุ่มนนท์ ผู้ช่วยผู้ว่าการ สายกำกับสถาบันการเงิน ธนาคารแห่งประเทศไทย (ธปท.) เปิดเผยว่า จากการติดตามดูธนาคารพาณิชย์และธนาคารเฉพาะกิจของรัฐแห่งอื่น หลังจากที่แต่ละธนาคารได้มีการตรวจสอบระบบของธนาคารตัวเอง ตั้งแต่วันที่ธนาคารออมสินแจ้งเกิดเหตุ และมีการแชร์ข้อมูลความผิดปกติให้แห่งอื่นรับทราบด้วย ปรากฏว่า จนถึงขณะนี้ยังไม่มีธนาคารใดรายงานว่าระบบเอทีเอ็มมีปัญหา หรือพบว่ามีการแฮ็กข้อมูล หรือมีมัลแวร์เข้าไปในระบบเหมือนกับกรณีของธนาคารออมสิน
“ธปท.ได้กำชับทุกธนาคารให้ดูแลระบบเอทีเอ็ม และระบบชำระเงินอิเล็กทรอนิกส์อื่นๆ ทั้งหมด ให้มีความปลอดจากภัยคุกคาม เพื่อสร้างความมั่นใจของประชาชนด้วย” นายรณดล กล่าว
สำหรับความคืบหน้าการแก้ไขปัญหาระบบเอทีเอ็มของธนาคารออมสินนั้น ขณะนี้ธนาคารอยู่ระหว่างการแก้ไขระบบ โดยเจ้าหน้าที่ของ ธปท.ได้เข้าไปร่วมดำเนินการด้วย คาดว่าธนาคารออมสินต้องใช้เวลาอีกประมาณ 1-2 สัปดาห์ จึงจะระบุชนิดของมัลแวร์ที่เข้าในระบบและดำเนินการแก้ไขได้ และยังจะต้องมีการตรวจสอบระบบอีกครั้ง เพื่อป้องกันการตกค้างของมัลแวร์ในระบบซอฟต์แวร์ของเอทีเอ็มธนาคารออมสิน
ด้าน นางทองอุไร ลิ้มปิติ รองผู้ว่าการ ด้านเสถียรภาพสถาบันการเงิน ธปท. กล่าวว่า กรณีดังกล่าวไม่กระทบกับความเชื่อมั่นของการให้บริการโอนเงินอิเล็กทรอนิกส์ หรือ “พร้อมเพย์” ที่จะเปิดให้บริการเร็วๆ นี้ เนื่องจากเป็นการโอนเงินและรับเงินที่มีการวางมาตรฐานความปลอดภัยในระดับสากล ทำให้บุคคลทั่วไปเข้าถึงระบบฐานข้อมูลกลางของพร้อมเพย์ได้ยาก เนื่องจากเป็นระบบที่จะจำกัดคนที่จะเข้าถึงข้อมูลไว้อย่างชัดเจน
ก่อนหน้านี้ ธปท.ได้ออกหนังสือเวียนเพื่อให้สถาบันการเงินมีวิธีปฏิบัติในการรู้จักลูกค้า (Know Your Customer : KYC) ในเชิงลึกมากขึ้น เพื่อสนับสนุนให้สถาบันการเงินสามารถให้บริการลูกค้าด้วยนวัตกรรมทางการเงินรูปแบบต่างๆ ได้อย่างมีประสิทธิผล